

**Odsjek za filozofiju Vas poziva na znanstveni skup**

**1. Dani praktičke filozofije**

Svečana dvorana Filozofskog fakulteta u Osijeku, 17-18. siječnja 2013.

Simpozij na koji Vas pozivamo trebao bi omogućiti dijaloške susrete u "filozofiji o ljudskim stvarima". Taj je Aristotelov izraz (*peri ta anthropeia philosophia*) kroz povijest metamorfozirao u mnogobrojne teorijske inačice, a jedan je aspekt toga u njemačkoj filozofiji sačuvan kroz naziv "die praktische Philosophie". U hrvatskoj filozofskoj terminologiji koriste se, pak, pojmovi praktička ili praktična. No, pritom se uvijek teži prema promišljanju bitno ljudskih, za čovjeka konstitutivnih fenomena.

Aristotelov pojam *praxis* u filozofskom je horizontu uobičajeno prepoznat kao zbirni označitelj etičko-političko-retoričko-ekonomijskog područja. Međutim, kruto razdjeljivanje filozofije na *theoria*, *praxis* i *poiesis*, odakle i od helenizma započeto postuliranje filozofskih disciplina, trebalo bi uzeti sa zadrškom. Prvo, ukoliko se etimologijski prati značenje termina *prattein*, možemo naprosto govoriti o djelovanju, svakovrsnom ljudskom djelovanju. U tom smislu Aristotelovo optiranje za najbolji način življenja u X. knjizi *Nikomahove etike* može se čitati na način da je *theoria* najviši oblik prakse. Također, zadržimo li se na izvorno aristotelovskim poticajima, bilo bi instruktivno promisliti o važnosti dianoetičke vrline *phronesis* (razboritost). Ona je konstituens za *ethikai aretai*, iz čega slijedi da o jednostavnoj razdvojenosti praktičkog i teorijskog ne treba olako govoriti. Riječ je tek o različitim vidovima bića iz bitka (ili života).

Hrvatski filozof Vanja Sutlić u svojoj je knjizi *Praksa rada kao znanstvena povijest* na više mjesta kritički sagledao doseg i mogućnosti praktičke filozofije. Primjerice, Habermasa smatra revizionarom osnovnih Hegelovih i Marxovih stavova. Kod Hegela je sveobuhvatna misao ono što nadilazi disciplinarne razdvojenosti, a kod Marxa je to znanost povijesti. Sutlić zamjera Habermasu da je postulirao kvalitativnu razliku između teorijskog uvida, praktičnog ponašanja i radno-tehničkog odnosa čovjeka prema prirodi. Tako, govoreći o tri različite sfere, Habermas pada ispod Hegelove i Marxove razine, čije shvaćanje prakse treba razumjeti u uspostavljanju jedinstva navedenih područja. Ovaj Sutlićev pristup je vrlo instruktivan za zauzimanje problematskih teza oko sadašnjeg stanja stvari u praktičkoj filozofiji. Naime, treba li točnom smatrati tvrdnju da rehabilitacija praktičke filozofije u aristotelovskoj perspektivi pridonosi udaljavanju od Hegela i svih hegelijanskih perspektiva?

Čini mi se da drugi hrvatski filozof Ante Pažanin ne bi potpisao prethodno rečeno. Njegov pristup području *praxisa* bitno je drukčiji. Kod njega jednostavno "praktična filozofija polazi od djelovanja ljudi u svijetu života i bavi se principima i problemima koji proizlaze iz čovjekova praktičnog odnošenja u svijetu i iz iskustva ljudi u njemu" (*Metafizika* *i praktična filozofija*). Pažanin se dosta bavio rehabilitacijom aristotelovske praktičke filozofije, frankfurtskom školom, Heideggerom i Gadamerom, Husserlom i drugim modernim filozofima, među kojima je važno mjesto imao Joachim Ritter (s kojim je upravo tražio zajedničke sfere mišljenja kod Hegela i Aristotela). U osnovi, za Pažanina bi "praktična filozofija" bila izraz s kojim etičko i političko u sebi obuhvaćaju sve bitne trenutke modernog i antičkog razumijevanja čovjeka i svijeta. S njim, kroz originarno iskustvo naše dispozicionalnosti spram *praxisa*, dospijevamo u povijesno primjereni način razumijevanja čovjekova bitka u svijetu. Odnosno, bar je takva intencija Pažaninove filozofije.

Naposljetku, krenemo li od nekih ovdje spomenutih mislilačkih impulsa ili se, pak, uputimo u preliminarni dijalog s Kantom, zasigurno ćemo biti u praktičkoj filozofiji. Naravno, puno je i drugih putova. Zacijelo bi vrijedilo proučiti stajališta koja su o praktičkoj filozofiji zastupali i neki drugi, svjetski relevantni filozofi: E. Voegelin, L. Strauss, H. Arendt, D. Sternberger, A. MacIntyre, M.C. Nussbaum. K tome, postoji mnoštvo zanimljivih postmodernih tumača naše zbilje, suvremene ljudske zbilje. U svakom slučaju, kojim god smjerom krenuli, pozivamo Vas da otkrijete neke nove mogućnosti u promišljanju starog pitanja o istinskom bitku i istinskom ljudskom životu.

**Željko Senković**

**Program znanstvenog skupa**

1. ***Dani praktičke filozofije***

**ČETVRTAK, 17. siječnja 2013.**

13.00 – 13.15 **Otvaranje skupa i pozdravne riječi**

*Predsjedava*: Vladimir Jelkić

13.15 – 13.30 **Lino Veljak** (Zagreb): Praktična i praktička filozofija

13.30 – 13.45 **Marko Tokić** (Osijek): Platonova *praxis*

13.45 – 14.00 **Stjepan Radić** (Đakovo): Suvremena tumačenja Aristotelove etike: Aristotel u žrvnju

partikularizma i univerzalizma

14.00 – 14.15 **Željko Senković** (Osijek): Praxis »nakon vrline«

14.15 – 14.45 *Rasprava*

14.45 – 15.00 *Stanka*

*Predsjedava*: Lino Veljak

15.00 – 15.15 **Šimo Šokčević** (Đakovo): Suosjećanje: put prema pravednosti? Rehabilitacija Aristote-

love etike u političkoj filozofiji M. C. Nussbaum;

15.15 – 15.30 **Josip Berdica** (Osijek): Pravednost kao »prva vrlina društvenih ustanova«

15.30 – 15.45 **Goran Gretić** (Zagreb): Prosvjetiteljstvo i ideal republike

15.45 – 16.15 *Rasprava*

16.15 – 16.30 *Stanka*

*Predsjedava*: Stjepan Radić

16.30 – 16.45 **Vladimir Jelkić** (Osijek): Proturječja u konstituiranju moralnog subjekta

16.45 – 17.00 **Željko Škuljević** (Zenica): Pohvala dobrome umu

17.00 – 17.15 **Bruno Ćurko** (Zadar/Zagreb): Suvremena filozofija u praksi

17.15 – 17.45 *Rasprava*

17.45 – 18.00 *Stanka*

*Predsjedava*: Pavo Barišić

18.00 – 18.15 **Davor Balić** (Osijek): Praktična filozofija u spisima Benedikta Kotruljevića

18.15 – 18.30 **Ivana Zagorac** (Zagreb): »Očovječiti opstanak« – vrednote i stvaralaštvo u filozofiji

Pavla Vuk-Pavlovića

18.30 – 18.45 *Rasprava*

18.45 – 19.10 Predstavljanje knjige: Nebojša Vasić, *Srce istočnjačke filozofije* (Zenica: Hijatus, 2010)

19.30 *Večera*

**PETAK, 18. siječnja 2013.**

08.40 – 09.00 Predstavljanje knjige: Marijan Krivak, *Suvremenost(i). Postmoderno stanje filozofije (kulture)... i filma* (Osijek: FFOS, 2012)

*Predsjedava*: Davor Balić

09.00 – 09.15 **Žarko Paić** (Zagreb): Dekonstelacija prakse: Deleuze i politika u doba tehnoznanosti

09.15 – 09.30 **Pavo Barišić** (Zagreb/Split): Suvremena politička filozofija u svjetlu rehabilitiranja

praktične filozofije

09.30 – 09.45 **Boško Pešić** (Zagreb): Totalitarizam i egzistencija. Prilog razumijevanju pojma osobne odgovornosti kod Hannah Arendt

09.45 – 10.00 **Marijan Krivak** (Osijek): Smisao političkog Jacquesa Rancièrea

10.00 – 10.30 *Rasprava*

10.30 – 10.45 *Stanka*

*Predsjedava*: Željko Škuljević

10.45 – 11.00 **Ivan Stublić** (Osijek): Uloga vrline u budističkoj filozofiji

11.00 – 11.15 **Nebojša Vasić** (Zenica): Filozofija istoka na tragu Jednog koji prožima sve

11.15 – 11.45 *Rasprava*

11.45 – 12.00 *Stanka*

*Predsjedava*: Marko Tokić

12.00 – 12.15 **Hrvoje Jurić** (Zagreb): Integrativna bioetika: koncept i projekt

12.15 – 12.30 **Marija Selak** (Zagreb): Integrativna bioetika i pojam svijeta

12.30 – 12.45 **Darija Rupčić** (Osijek): Etika apela – drugi kao poziv

12.45 – 13.15 *Rasprava*

13.15 – 13.45 *Završna rasprava i zatvaranje znanstvenog skupa*